Omnipotentis Dei clementia videns laqueis diabolicis inretitum hominem, quem ad imaginem et similitudinem sui formaverat, cupiens eidem iuvamen suae protectionis inpendere, voluit unigenitum filium suum, cum quo et per quem universa condiderat, per misterii incarnationem mittere in mundum, quo eundem hominem salvum faciens ad agnitionem veritatis adduceret. Haec autem omnia qualiter acta sint, cunctis per universum orbem fidelibus evangelica et apostolica intonante tuba certum habetur. Igitur inter duodecim quos elegit, multos utriusque sexus ad fidei suae cognitionem pertraxit, ut in omnem terram sonus praedicationis eorum exiret, et in fines earum illorum procederent verba. Ex eo autem inclito agmine protectricem nostram sanctam Mariam ter quaterque beatam, quae a Magdalo castello Magdalena[e] Maria nuncupatur, sicut in evangelio narrante didicimus, ex peccatrice muliere adeo sibi gratam effecit, ut mereretur ab eo audire: «Dimissa sunt ei peccata multa, quoniam dilexit multum.» Et iterum: «Optimam partem elegit sibi Maria, quae non auferetur ab ea in aeternum.» Quid autem in vita gesserit illa, quam post mortem Domini gloriosiorem inter omnes mulieres novimus, praeter quod evangelica pandit historia, nonnullis incertum habetur, quo vel cum quibus manserit, excepto quod in libro Actuum apostolorum legitur: «Erant apostoli perseverantes unanimiter in oratione, cum mulieribus,» et reliqua. Ceterum veridica multorum relatio eam cum beato Lazaro fratre suo atque beata Martha sorore sua habet discessisse, ingruente persecutione plebis iudaicae, sicut et reliqui apostoli. Ipsa quoque vere apostola apostolorum, relictis illis, sicut apostolus dicit: «Quoniam verbum Dei sprevistis et indignos nos iudicastis, ecce convertimur ad gentium populos», ubi maris portus abebatur, Marsiliae civitatis finibus devenit, ubi reliquorum sanctorum vallata contubernio cum quibus illi erat grata societas, sicut apud incolas loci illius antiquorum scriptis retinetur et universorum hodieque narratione confirmatur, ad praenominatam etiam urbem 